BANK KASSALARIGA TOPShIRILAYOTGAN NAQD PUL TUShUMINING BARQAROR O‘SIShINI VA ULARNING UZLUKSIZ BERILIShINI TA’MINLANIShI BO‘YIChA MANSABDOR ShAXSLARNING RAG‘BATLANTIRILIShI VA ULARNING MAS’ULIYATINI OShIRISh TARTIBI TO‘G‘RISIDAGI NIZOMNI TASDIQLASh H

O‘zbekiston Respublikasining “O‘zbekiston Respublikasining Markaziy banki to‘g‘risida”, “Banklar va bank faoliyati to‘g‘risida”gi qonunlari hamda O‘zbekiston Respublikasi Prezidentining “Bank tizimini yanada rivojlantirish va bo‘sh pul mablag‘larini bank aylanmasiga jalb etish chora-tadbirlari to‘g‘risida”gi 2007-yil 7-noyabrdagi PQ-726-sonli qaroriga muvofiq qaror qilamiz:
 1. Bank kassalariga topshirilayotgan naqd pul tushumining barqaror o‘sishini va ularning uzluksiz berilishini ta’minlanishi bo‘yicha mansabdor shaxslarning rag‘batlantirilishi va ularning mas’uliyatini oshirish tartibi to‘g‘risidagi nizom ilovaga muvofiq tasdiqlansin. 
 2. Ushbu qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan o‘n kun o‘tgandan keyin kuchga kiritilsin.
 3. Mazkur qaror ijrosini nazorat qilish O‘zbekiston Respublikasi Markaziy bank raisining birinchi o‘rinbosari Q. Rofiyev va O‘zbekiston Respublikasi Davlat soliq qo‘mitasi raisining birinchi o‘rinbosari E. Gadoyev zimmalariga yuklatilsin.
 1. Mazkur Nizom bank kassalariga tushayotgan naqd pul tushumining barqaror oshishi va uni aholi hamda xo‘jalik yurituvchi subyektlarining depozit hisobvaraqlaridan uzluksiz berilishini ta’minlaganlik uchun davlat soliq xizmati, banklar va inkassatsiya xizmatining mansabdor shaxslarini rag‘batlantirish va ularning mas’uliyatini oshirish tartibini belgilaydi.
 2. Bank kassalariga tushayotgan naqd pul tushumining barqaror o‘sishini ta’minlaganlik uchun rag‘batlantirish tizimi quyidagilar uchun belgilanadi:
 Xo‘jalik yurituvchi subyektlar tomonidan chakana savdo, umumiy ovqatlanish, ish va xizmatlar ko‘rsatishdan tushgan naqd pul tushumini bank kassalariga topshirilishi ustidan monitoring va nazorat yuritish bo‘yicha Markaziy bankning hududiy Bosh boshqarmalarining rahbarlari hamda pul muomalasini tartibga solish bo‘linmalari rahbarlari; 
 Davlat soliq qo‘mitasining Qoraqalpog‘iston Respublikasi, viloyatlar va Toshkent shahar boshqarmalari, shahar va tuman soliq inspeksiyalari rahbarlari;
 Tijorat banklarining Qoraqalpog‘iston Respublikasi, viloyatlar va Toshkent shahar boshqarmalari, shahar va tuman bo‘limlari (filiallari)ning rahbarlari hamda pul muomalasi va kassa operatsiyalari bo‘limlari rahbarlari.
 3. Bank kassalariga tushayotgan naqd pul tushumining barqaror oshishini ta’minlaganlik uchun davlat soliq xizmati, tijorat banklari mansabdor shaxslariga mukofot pullari O‘zbekiston Respublikasi Mehnat kodeksining 153 va 180-moddalariga muvofiq, mazkur tashkilotlarning mehnatga haq to‘lash fondlari va maxsus jamg‘armalari hisobidan to‘lanadi.
 4. Hisobot oyi yakuni bo‘yicha tegishli hududlardagi tijorat banklari kassalariga inkassatsiya xizmati orqali topshirilgan naqd pul tushumining o‘tgan oydagiga nisbatan kamida 5 foiz miqdorda o‘sishini ta’minlaganlik uchun ushbu Nizomning 2-bandida ko‘rsatib o‘tilgan shaxslar mansab maoshining 20 foizigacha miqdorda rag‘batlantiriladi. 
 Bunda ushbu Nizomning 2-bandida ko‘rsatilgan Davlat soliq qo‘mitasining Qoraqalpog‘iston Respublikasi, viloyatlar va Toshkent shahar boshqarmalari, shahar va tuman soliq inspeksiyalari rahbarlari tegishli hududda tijorat banklari kassalariga inkassatsiya xizmati orqali savdo va pullik xizmat ko‘rsatish sohasidan topshirilgan naqd pul tushumlari o‘tgan oydagiga nisbatan kamida 5 foiz miqdorda o‘sishi ta’minlanganida mukofotlanadilar.
 Ushbu Nizomning 2-bandida ko‘rsatilgan tijorat banklarining rahbarlari — mazkur banklarning tegishli Qoraqalpog‘iston Respublikasi, viloyatlar va Toshkent shahar boshqarmalari, shahar va tumanlardagi bo‘limlari (filiallari) kassalariga savdo va pullik xizmat ko‘rsatish sohalaridan hamda aholi qo‘lidagi bo‘sh pul mablag‘larini muddatli omonatlarga jalb qilish hisobiga tushayotgan naqd pul tushumi hajmi oshirilganda, kassa operatsiyalarining kirim va chiqim qismi nisbati o‘tgan oy ko‘rsatkichiga nisbatan kam bo‘lmaganida hamda aholi va xo‘jalik yurituvchi subyektlarga ularning hisobvaraqlaridagi mavjud mablag‘lari doirasida qonun hujjatlariga muvofiq berilishi lozim bo‘lgan naqd pul to‘lovlari, ayniqsa birinchi navbatda to‘lanadigan ish haqi va unga tenglashtirilgan to‘lovlar o‘z vaqtida amalga oshirilgan taqdirda mukofotlanadilar.
 5. Mukofotlash mukofotlanayotgan shaxsning umumiy ishga qo‘shgan shaxsiy hissasiga qarab yuqori tashkilotning buyrug‘i (qarori) asosida amalga oshiriladi. 
 6. Markaziy bank, Davlat soliq qo‘mitasi va tijorat banklarining o‘z jamoa shartnomalariga, ichki mehnat tartibi qoidalariga va boshqa lokal hujjatlariga binoan bank kassalariga tushayotgan naqd pul tushumining barqaror ortib borishini ta’minlaganligi uchun Markaziy bankning hududiy Bosh boshqarmalari, davlat soliq xizmati, tijorat banklarining tegishli mansabdor shaxslariga nisbatan mehnat qonunchiligi doirasida rag‘batlantirishning boshqa usullari ham qo‘llanilishi mumkin.
 7. Joylarda inkassatsiya xizmati orqali bank kassalariga topshirilgan naqd pul tushumlarining miqdori o‘tgan oydagiga nisbatan kamaygan hollarda ushbu Nizomning 2-bandida ko‘rsatib o‘tilgan shaxslarga nisbatan O‘zbekiston Respublikasi Mehnat kodeksining 181-moddasiga muvofiq intizomiy jazo choralari, jumladan hayfsan yoki o‘rtacha oylik ish haqining 30 foizidan ortiq bo‘lmagan miqdorda jarima qo‘llanilishi mumkin.
 Tijorat banklari aholi va xo‘jalik yurituvchi subyektlarga ularning hisobvaraqlaridagi mavjud mablag‘lari doirasida amaldagi qonunchilikka muvofiq berilishi lozim bo‘lgan naqd pul to‘lovlari, ularning talabi bo‘yicha uzluksiz berilishini ta’minlanmaganliklari uchun ularning rahbar xodimlariga O‘zbekiston Respublikasi Prezidentining “Banklardagi depozit hisobvaraqlardan naqd pul to‘lovlarini uzluksiz ta’minlash kafolatlari to‘g‘risida” 2005-yil 5-avgustdagi PQ-147-sonli qaroriga asosan choralar ko‘riladi. 
 Intizomiy jazolarni qo‘llash O‘zbekiston Respublikasi Mehnat kodeksining 182-moddasiga qat’iy rioya etgan holda amalga oshiriladi.
 8. Ushbu Nizom talablarining bajarilishini O‘zbekiston Respublikasi Markaziy banki va Davlat soliq qo‘mitasi nazorat qiladi.
 9. O‘zbekiston Respublikasi Markaziy banki va Davlat soliq qo‘mitasi bank kassalariga tushayotgan naqd pul tushumlarining barqaror ko‘payib borishini rag‘batlantirishga doir chora-tadbirlarning bajarilishi to‘g‘risida tegishli hududiy (Bosh) boshqarmalaridan olingan ma’lumotlar asosida tijorat banklari, soliq va inkassatsiya xizmatining shahar va tuman bo‘limlari bo‘yicha umumlashtiradi va tahlil qiladi.
 10. O‘zbekiston Respublikasi Markaziy banki va Davlat soliq qo‘mitasi bank kassalariga tushayotgan naqd pul tushumlarining barqaror o‘sib borishini ta’minlaganlik uchun mansabdor shaxslarni rag‘batlantirish hamda naqd pul mablag‘larining uzluksiz berilishini ta’minlash yuzasidan ularning mas’uliyatini oshirish borasida amalga oshirilgan chora-tadbirlar natijalari bo‘yicha har oyda Respublika pul-kredit siyosati komissiyasiga tegishli materiallar va takliflarni kiritadi.
 11. Mazkur Nizom O‘zbekiston Respublikasi Mehnat va aholini ijtimoiy muhofaza qilish vazirligi va O‘zbekiston Kasaba uyushmalari Federatsiyasi Kengashi bilan kelishilgan.